'Lughawe-rowers' geskiet in polisiejaagtog | Maroela Media
Twee mans wat glo mense van die OR Tambo-lughawe agtervolg en dan beroof het, is Donderdagaand tydens 'n skietgeveg met die polisie gewond.
Brig. Vish Naidoo, woordvoerder van die polisie, het gesê die polisie se nasionale ondersoekeenheid het 'n wenk wat hulle ontvang het opgevolg en die verdagtes op Barbaraweg in Isando in 'n BMW gewaar. Polisiebeamptes het die bestuurder versoek om stil te hou, waarna die insittendes op die polisie losgebrand het.
"'n Jaagtog het gevolg en die verdagtes het teen die verkeer in die strate opgery terwyl hulle heeltyd op die polisie geskiet het," het Naidoo gesê.
Een van die verdagtes het in 'n stadium uit die bewegende voertuig gespring en gevlug. Kort daarna het die verdagtes se voertuig tot stilstand gekom en die bestuurder het ook uitgespring en gevlug.
"Nog twee verdagtes is in die motor gevind. Albei het skietwonde opgedoen en een van hulle is op die toneel dood verklaar. Die ander een is in 'n kritieke toestand hospitaal toe geneem," het Naidoo gesê.
Volgens Naidoo is drie vuurwapens op die toneel gevind. Die polisie het ook op die BMW, wat glo vroeër gekaap is, beslag gelê. "Die vuurwapens sal vir ballistiese toetse gestuur word om te bepaal of dit in die uitvoer van enige ander misdade gebruik is," het Naidoo gesê.
Baie bly oor die een jammer oor die ander 3
Moet saam stem – dis 'n groot jammerte daar is net een oorledene!Kyk nou die drama wat die eienaar van die gekaapte voertuig nou het!Sy voertuig is op beslag gele.